b"\n_START_ARTICLE_\nGa\xc5\xa1erbrum II\n_START_SECTION_\nGeografija\n_START_PARAGRAPH_\nGa\xc5\xa1erbrum II se nahaja na meji med Gilgit-Baltistanom (Pakistanom) in Xinjiangom (Kitajsko). Je del severozahodnega predela Himalaje, ki ga imenujemo Karakorum. Nahaja se na skrajnem robu Ju\xc5\xbenega Ga\xc5\xa1erbrumskega ledenika in je z 8035 m tretja najvi\xc5\xa1ja gora v skupini Ga\xc5\xa1erbrumov. Bli\xc5\xbenji Ga\xc5\xa1erbrum III je v\xc4\x8dasih omenjen kot stranski vrh Ga\xc5\xa1erbruma II.\n_START_SECTION_\nIme\n_START_PARAGRAPH_\nLeta 1856 je Thomas George Montgomerie goro poimenoval K4. Tako kot ima podobno ime slavni K2 - Karakorum 2, ima Ga\xc5\xa1erbrum II ime Karakorum 4 oz. \xc4\x8detrta gora v Karakorumu. Ime Gasherbrum izhaja iz dveh besed jezika ljudstva Balti: rgasha (v pomenu 'lepa') in brum (v pomenu 'gora'). Ime ne pomeni Sijo\xc4\x8da stena (Shining wall), kot je William Martin Conway leta 1892 poimenoval zahodno steno Ga\xc5\xa1erbruma IV.\n_START_SECTION_\nDostop\n_START_PARAGRAPH_\nOb koncu drugega tiso\xc4\x8dletja so Angle\xc5\xbeinja Elizabeth Hawley, Poljak Jan Kielkovski in Bask Xavier Eguskitza, trije najuglednej\xc5\xa1i kronisti himalajskih dogajanj, stastisti\xc4\x8dno povzeli dogajanja na osemtiso\xc4\x8dakih od prvega vzpona na Anapurno I (3. julija 1950) do 31. decembra 1999._NEWLINE_V petdesetih letih je bilo na vrhove osemtiso\xc4\x8dakov opravljenih 4644 uspe\xc5\xa1nih vzponov. Na Ga\xc5\xa1erbrum II je bilo opravljenih 468 vzponov, kar ga uvr\xc5\xa1\xc4\x8da na tretje mesto na lestvici (ve\xc4\x8d vzponov je bilo opravljenih le na Everest - 1173 in \xc4\x8co Oju - 1090). _NEWLINE_Trek do baze pod Ga\xc5\xa1erbrumom II se za\xc4\x8dne v mestu Skardu, kjer je regionano letali\xc5\xa1\xc4\x8de. Od tam je z d\xc5\xbeipi dva dni vo\xc5\xbenje do vasice Askoli na vi\xc5\xa1ini 2900 m, kjer se cesta kon\xc4\x8da. Od tam alpinisti hodijo po kar 62 km dolgem ledeniku Baltoro, enem najdalj\xc5\xa1ih ledenikov v Karakorumu. Z njega se odpira razgled na \xc5\xa1tevilne vrhove, med njimi najbolj izstopajo stolpi v skupini Trango (6286 m), Ma\xc5\xa1erbrum (7821 m), Muztagh Tower (7276 m) ter zahodna stena Ga\xc5\xa1erbruma IV, kateri se ves \xc4\x8das pribli\xc5\xbeuje. Po desetih dneh hoda dose\xc5\xbeejo lokacijo, ki jo imenujemo Konkordija (Concordia), sti\xc4\x8di\xc5\xa1\xc4\x8de treh ledenikov Zgornji in glavni Baltoro ter Godwin-Austen. Od tam se odpre pogled na dva izmed \xc5\xa1tirih osemtiso\xc4\x8dakov Karakoruma - K2 in Broad Peak. Pot se nato nadaljuje proti ledeniku Zgornji Baltoro in mimo gora, kot so \xc4\x8cogolisa (7665 m) ter Ga\xc5\xa1erbrum V in VI. Kmalu se odpre pogled tudi na Ga\xc5\xa1erbrum I. Preide na ledenik Abruzzi in popolnoma se odpre mogo\xc4\x8dna 2500 m visoka vzhodna stena \xc4\x8cogolise, pa tudi sosednja gora \xc4\x8cogolise Baltoro Kangri. Ga\xc5\xa1erbrum II in III se kmalu poka\xc5\xbeeta, sledi prehod na Ju\xc5\xbeni ga\xc5\xa1erbrumski ledenik, \xc5\xa1e zadnji ledenik, ki ga je potrebno pre\xc4\x8dkati na poti do vzno\xc5\xbeja gore. Med hojo po ledeniku so vidni vsi vrhovi Ga\xc5\xa1erbrumov.\n_START_SECTION_\nPrva raziskovanja\n_START_PARAGRAPH_\nGore v skupini Ga\xc5\xa1erbrumov so bile prvi\xc4\x8d raziskane leta 1909, ko sta jih od\xc5\xa1la raziskat Luigi Amedeo Savojski (Abruzzi) in Vittorio Sella. Ledenik Abruzzi je poimenovan po raziskovalcu._NEWLINE_Leta 1934 se je mednarodna himalajska odprava pod vodstvom G\xc3\xbcnterja Dyhrenfurtha odpravila pod goro. Namen odprave je bil podrobno raziskovati Ga\xc5\xa1erbrum I in II. Na slednjem jim je uspelo priti 6250 m visoko.\n_START_SECTION_\nPrvi vzpon\n_START_PARAGRAPH_\nPrvi vzpon na goro so leta 7. julija 1956 opravili trije Avstrijci: Fritz Moravec, Josef Larch in Hans Willenpart preko njenem jugozahodnem grebenu. Ga\xc5\xa1erbrum II je s tem postal eden redkih osemtiso\xc4\x8dakov, ki je bil preplezan v prvem poskusu. Odprava tudi ni zahtevala nobenih smrtnih \xc5\xbertev. Zaradi tega gora upravi\xc4\x8deno nosi naslov la\xc5\xbejega osemtiso\xc4\x8daka._NEWLINE_Leta 1975 je na gori uspelo \xc5\xa1tirim odpravam. To so bile francoska odprava pod vodstvom Jeana-Pierra Fresafonda ter dve razli\xc4\x8dni poljski odpravi. Prvo je vodil Janusz Onysczkiewcz, drugo pa Vanda Rutkiewicz. Gora je na francoski odpravi zahtevala prvo \xc5\xbertev._NEWLINE_\xc5\xa0tiri leta kasneje so vrh dosegli Reinhard Karl, Hans Shell (opravil prvenstven vzpon v Rupalski steni Nanga Parbata) in Kurt Diemberger (prvopristopnik na bli\xc5\xbenji Broad Peak in Daulagiri I)._NEWLINE_24. julija 1982 so vrh dosegli Reinhold Messner, Nazir Sabir in Sher Khan. Opravili so vzpon po novi smeri preko severozahodnega grebena. Messner je tistega leta osvojil \xc5\xa1e dva vrhova, ki presegata 8000 m. To sta bila Kang\xc4\x8dendzenga in Broad Peak. O tem zelo uspe\xc5\xa1nem letu je napisal knjigo 3 x 8000: Moje veliko leto v Himalaji (nem\xc5\xa1ko: 3 x 8000: Mein gro\xc3\x9fes Himalaja-Jahr)\n_START_SECTION_\nPrvo pre\xc4\x8denje Ga\xc5\xa1erbrumov\n_START_PARAGRAPH_\nJulija 1984 se je Messner vrnil na vrh. Skupaj s Hansem Kammerlanderjem sta v alpskem slogu preplezala Ga\xc5\xa1erbrum II in Hidden Peak (Ga\xc5\xa1erbrum I) brez postanka v baznem taboru. Opravila sta prvo pre\xc4\x8denje iz enega osemtiso\xc4\x8daka na drugega.\n_START_SECTION_\nPrvi smu\xc4\x8darski spust\n_START_PARAGRAPH_\nAvgusta 1984 je francoska odprava dosegla vrh in opravila prvi spust s smu\xc4\x8dmi z vrha.\n_START_SECTION_\nPrvi slovenski vzpon\n_START_PARAGRAPH_\nLeta 1986 so Slovenci opravili prvi vzpon na goro pod vodstvom Vikija Gro\xc5\xa1lja. Cilj odprave sta bila Broad Peak in Ga\xc5\xa1erbrum II. Broad Peaka so se lotili najprej. Dosegli so vrh in se uspe\xc5\xa1no vrnili v dolino. V dva dni oddaljeno bazo pod Ga\xc5\xa1erbrumom II so od\xc5\xa1li Bogdan Bi\xc5\xa1\xc4\x8dak, Pavle Kozjek, Andrej \xc5\xa0tremfelj in vodja Viki Gro\xc5\xa1elj. Vrh je odprava osvojila iz baze v 32 urah. \xc4\x8ce od\xc5\xa1tejemo 10 ur \xc4\x8dakanja na vi\xc5\xa1ini 5900 m, je bilo plezanja samo 22 ur. To je bil dale\xc4\x8d najhitrej\xc5\xa1i vzpon na vrh._NEWLINE_Julija 1996 je Jean-Christophe Lafaille ponovil Messnerjevo in Kammerlanderjevo smer pre\xc4\x8dkanja dveh najvi\xc5\xa1jih Ga\xc5\xa1erbrumov._NEWLINE_Leta 2006 sta Sebastian Haag in Benedikt B\xc3\xb6hm goro preplezala dvakrat v enem tednu. 29. julija ob osmih zjutraj sta dosegla vrh in se z njega spustila s smu\xc4\x8dmi. 3. avgusta sta bazo ponovno zapustila in v \xc5\xa1estih urah dosegla tabor IV. Od tam sta do vrha zaradi 50 cm novega snega potrebovala \xc5\xa1est ur, z vrha pa sta se kot prvi\xc4\x8d spustila s smu\xc4\x8dmi. Drugi spust je bil zaradi novozapadlega snega \xc5\xa1e bolj nevaren, saj je bila stalna nevarnost plazov ve\xc4\x8dja. 17 ur po tem, ko sta zapustila tabor I, sta ga spet dosegla in se varno spustila v bazo.\n_START_SECTION_\nPrvi vzpon iz Xinjianga\n_START_PARAGRAPH_\nKarl Unterkircher in Daniele Bernasconi sta bila Italijana, ki sta dosegla vrh leta 2007 v alpskem slogu. Opravila sta prvenstven vzpon s kitajske strani gore. Leto prej je po tej smeri vzpon na\xc4\x8drtovala nem\xc5\xa1ko-\xc5\xa1vicarska odprava, a so zaradi plaza poskus opustili. Prvopristopnika sta napela okoli 1200 m fiksne vrvi in vrh osvojila 20. julija ob osmih zve\xc4\x8der. No\xc4\x8d sta prebila v bivak vre\xc4\x8dah. Tretji \xc4\x8dlan odprave Michele Compagnoni (vnuk prvopristopnika na K2 Achilleja Compagnonija) se je obrnil le 150 m pred vrhom. Odprava je sestopila po navadni smeri \xc4\x8dez severozahodno stran gore. Opravili so prvo pre\xc4\x8denje.\n_START_SECTION_\nPrvi zimski vzpon\n_START_PARAGRAPH_\n2. februarja 2011 so Cory Richards, Denis Urubko in Simone Moro opravili prvi zimski vzpon. Vrh so dosegli ob 11:30 brez dodatnega kisika in nosa\xc4\x8dev. Richards je bil prvi Ameri\xc4\x8dan, ki je preplezal osemtiso\xc4\x8daka pozimi. Odpravo je snemal in ustvaril film Cold."